S-162/2010

Mál þetta, sem dómtekið var þann 1. júní 2010, hefur lögreglustjórinn á Akureyri höfðað með ákæruskjali, útgefnu þann 14. maí 2010, á hendur Z og X;

„fyrir eftirtalin hegningarlagabrot:

I. (Þjófnaður)

Gegn [Z], fyrir að hafa aðfaranótt fimmtudagsins 15. apríl 2010, brotist inn í vélsleðakerru sem staðsett var við Goðanes 6 á Akureyri og stolið af vélsleðanum NS-757, sem staðsett var í kerrunni um 22 lítrum af bensíni.

Telst þetta varða við 1. mgr. 244. gr. almennra hegningarlaga nr. 19/1940.

II. (Hylming)

Gegn X fyrir að hafa þessa sömu nótt tekið við um 10 lítrum af bensíni sem [Z] hafði stolið í ofangreint sinn og sett á bifreið sína, vitandi að um þýfi var að ræða.

Telst þetta varða við 1. mgr. 254. gr. almennra hegningarlaga nr. 19/1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Af hálfu ákærðu er í máli þessu krafist vægustu refsingar sem lög framast heimila.

I.

Ákærðu hafa komið fyrir dóm og viðurkennt brot sín eins og þeim er lýst í ákæruskjali. Með játningum þeirra, sem ekki er ástæða til að efa að sé sannleikanum samkvæm og kemur heim og saman við rannsóknargögn málsins, er nægilega sannað að þeir hafi gerst sekir um þá háttsemi sem lýst er í ákæru og er þar rétt heimfærð til laga. Verður dómur lagður á málið án frekari sönnunarfærslu með heimild í 164. gr. laga nr. 88/2008 um meðferð sakamála.

II.

Ákærði X, sem er á átjánda ári og með hreinan sakarferil, hefur gengist hreinskilnislega við hylmingarbroti sínu og sýnt iðrun. Þrátt fyrir alvarleika brotsins var ekki um mikla hagsmuni að ræða og þykir, sbr. 1., 3., 5. og 8. tl. 1. mgr. 70. gr. hegningarlaganna, rétt að fresta ákvörðun um refsingu og skal hún falla niður að liðnum tveimur árum frá birtingu dóms þessa að telja, haldi hann almennt skilorð samkvæmt 57. gr. almennra hegningarlaga.

Ákærði, Z, sem er 19 ára, hefur samkvæmt vottorði sakaskrár ríkisins, tvívegis áður gerst sekur um þjófnaðarbrot. Með dómi þann 4. nóvember 2008 var hann dæmdur í tveggja mánaða fangelsi, skilorðsbundið í tvö ár, fyrir þjófnað, nytjastuld og umferðarlagabrot. Með dómi þann 12. júní 2009 var honum dæmdur hegningarauki fyrir þjófnað. Var fyrri dómur tekinn upp og refsing ákveðin samkvæmt 60. gr. laga nr. 19/1940 fjögurra mánaða fangelsi, skilorðsbundið til þriggja ára. Ákærði hefur í því máli sem hér er til umfjöllunar gerst sekur um þriðja þjófnaðarbrot sitt og rofið með því skilorð eldri dóms frá 12. júní 2009. Ber því að taka þann dóm upp og gera ákærða refsingu í einu lagi með þeim brotum sem hann hefur í þessu máli verið sakfelldur fyrir. Ber að tiltaka refsinguna eftir reglum 77. gr., sbr. 60. gr. almennra hegningarlaga nr. 19/1940.

Ákærði játaði brot sitt skýlaust fyrir dómi, lýsti yfir iðran vegna háttseminnar og kvaðst nú ætla að láta af allri brotastarfsemi. Refsing ákærða þykir, með hliðsjón af framangreindu og atvikum öllum hæfilega ákveðin fimm mánaða fangelsi. Þykir eftir atvikum fært að fresta áfram fullnustu refsingarinnar og skal hún falla niður að liðnum þremur árum haldi hann almennt skilorð samkvæmt 57. gr. almennra hegningarlaga, en jafnframt þykir rétt, með hliðsjón af skilorðsrofi ákærða, að binda frestun fullnustunnar einnig því skilyrði að ákærði sæti á skilorðstímanum sérstakri umsjón, sbr. 1. og 2. tl. 3. mgr. 57. gr. almennra hegningarlaga. Skal Fangelsismálastofnun ríkisins tilnefna þann aðila, sem hafa skal umsjónina með hendi.

Samkvæmt yfirlýsingu fulltrúa ákæruvalds féll enginn sakarkostnaður til í máli þessu.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákvörðun um refsingu ákærða X, er frestað og skal hún niður falla að liðnum tveimur árum frá uppkvaðningu dómsins að telja haldi hann almennt skilorð 57. gr. almennra hegningarlaga nr. 19/1940.

Ákærði, Z, sæti fimm mánaða fangelsi. en fullnustu refsingarinnar skal fresta og hún niður falla að liðnum þremur árum frá uppkvaðningu dómsins að telja, haldi hann almennt skilorð 57. gr. almennra hegningarlaga nr. 19/1940. Þá er frestun á fullnustu refsivistar jafnframt bundin því skilyrði að ákærði sæti á skilorðstímanum sérstakri umsjón, sbr. 1. og 2. tl. 3. mgr. 57. gr. laga nr. 19/1940.